Tenor funtaunas usitadamain seriusas

Da Rita Cathomas-Bearth

Sandra è ina dunna scorta che legia blers cudeschs, crimis ed auters, che guarda gugent televisiun e che legia ferventamain la gasetta. Ella sa che na tut quai che stat scrit è vair. Be la mesadad da quai ch'ils umans expriman saja pura vardad, pretenda in professer che ha perscrutà il dir manzegnas. Quai steva quests dis en ina gasetta. Ma dunna Sandra legia gia dapi onns ils artitgels criticamain e sa dumonda per ordinari, sche la chaussa po vairamain star.
Ina damaun vesa ella sin l'emprima pagina cun letras coluradas ch'il directur da la gronda firma Sabaod vegnia "tenor funtaunas usitadamain seriusas" probablamain relaschà. "Il president dal cussegl d'administraziun da la firma ha, confruntà cun questa dumonda, suà bravamain, ma n'ha betg dementì  che la radunanza saja s'occupada cun il directur. Il vicedirectur nun ha insumma ditg nagut ed il pertutgà sez è svanì, quai che relevescha avunda", scriva la gasetta.
Questa novitad occupa dunna Sandra durant ch'ella fa la pausa da las nov. Avant ses egls sa splega la suandanta scena: Ina gronda cuminanza da glieud prominenta è sa radunada tar in aperitiv. Tranter quels in um sportiv, bain vestgì e cun la pel brina dal sulegl. El salida quel e tschella. Quai ch'attira l'attenziun da dunna Sandra e che na lascha sminar be bunas chaussas è il surrir permanent da quest um. Ella persequitescha el e daventa perditga, co il schani sa fa vitiers ad in schurnalist e scutina a quel en l'ureglia: "Avais vus er gia udì ch'ins veglia relaschar il directur dal Sabaod?" Il schurnalist: "È quai vair?" L'infurmant auza las spatlas: "Probablamain betg."
Il schurnalist, in giuven viv, savura svelt da pulvra, curra en ses biro e tschertga il president dal cussegl d'administraziun. Lez è en la sauna. Tar la chaussa di el ni gea ni na, be che las radunanzas da la firma na sajan betg publicas. Sa chapescha ch'ins discurria dal directur. El saja er la persuna la pli impurtanta. Il telefon al vicedirectur, che ha avant onns aspirà sez senza success al post da directur, na porta nagins resultats. Finalmain emprova il schurnalist anc da cuntanscher il pertutgà sez, ma lez saja a l'exteriur e na da cuntanscher, di la secretaria.
Dunna Sandra baiva ora ses café e sa metta puspè a la lavur.